羅國洲

羅國洲，花名「洲官」，香港出世，曾經係香港騎師同練馬師，係香港史上最年輕嘅練馬師。

簡歷
羅國洲喺1972年9月1號，成為第一屆香港賽馬會騎師訓練班學生，當時14歲。1974年拜英國練馬師莊布朗做師父。從騎成績不錯，騎咗一共7年，一共贏咗68場頭馬，但因為體重嘅問題，喺1981年掛靴，做羅拔臣馬房嘅副練馬師，曾經跟隨過業餘時代嘅前騎師同練馬師鄭棣池學嘢。1986年2月，廉政公署取締上海幫造馬集團，鄭棣池因為咁而停牌，佢嘅馬房管理就改由羅國洲負責，管理一共50幾匹馬。佢當時以28歲嘅年齡做練馬師，係當時香港最年輕嘅練馬師。

1993年10月佢被發現喺屋企藏有大麻同可卡因，之後被法庭判罪名唔成立。1997年佢患上心絞痛，並且做咗心臟冠狀動脈擴張手術。2004年5月因為健康問題向馬會交還練馬師牌，並轉做馬會客戶主任，喺賽馬日為馬場嘅馬迷提供現場賽事形勢分析，並曾經喺電視賽馬節目中做客席主持。

2007年5月15號，佢喺屋企冲完凉踏出冲凉房時冼倒，後腦撞向啞鈴，被送往灣仔律敦治醫院，縫咗8針，因為後腦有血塊被轉送去瑪麗醫院，第日朝早做腦部手術，但手術失敗，喺同日下晝兩點死亡。

練馬事業
羅國洲做咗練馬師18年，直到2004年5月為止，贏過共317場頭馬。佢旗下馬匹嘅「鑽中寶」，喺1987至1988年度嘅馬季成為香港馬王。1989至1990年度馬季喺羅國洲有史以來最好成績嘅一季，贏咗43場頭馬，喺排行榜第三名，僅喺簡炳墀同約翰摩亞之後。

家庭
羅國洲嘅老竇做過健身教練，哥哥係評馬人羅國輝，曾經係電視藝員。1997年，羅國洲曾經同鄧芷君結婚，但喺1998年離婚。

香港騎師
香港練馬師
香港馬評人
羅氏